Christabelle se tkun qed tkanta fin-numru 12, fit-tieni semi-finali tal-Eurovision Song Contest. L-ambaxxatriċi Maltija għal Eurovision se tkun qed tikkompeti f'semi-finali meqjus bħala diffiċli. Qabel Malta hemm il-Polonja filwaqt li wara Malta, hemm il-grupp ta' mużika rock mill-Ungerija. Aktar kmieni din is-sena kienet saret polza fejn sar magħruf li Malta se tieħu sehem fit-tieni semi-finali, lejn it-tieni nofs. Il-polza kienet meqjusa bħala favorevoli għal Malta u wara li t-tim tal-produzzjoni tal-Eurovision fil-Portugall studja bir-reqqa l-kanzunetti kollha, poġġa lil pajjiżna fin-numru 12. Sadanittant il-kantanta Maltija l-oħra li qed tirrapreżenta lil San Marino, Jessika, se tkun qed tkanta fl-istess semi-finali fin-numru erbgħa. Skont id-djar tal-imħatri, l-Iżrael għadu l-aktar pajjiż favorit li jirbaħ il-Eurovision f'Mejju li ġej. Il-vidjo mużikali ta' Netta sa issa rawh ftit aktar minn għaxar miljun darba.